રાજેન્દ્રનું બાળપણ કપડવંજમાં વિત્યું. પિતા કેશવલાલને ત્રણ વર્ષની કુમળીવયે ગુમાવનાર રાજેન્દ્રનું ઘડતર માતા લલિતાબાના શિરે આવ્યું. પુત્રને સારાનરસાની સમજ, નીડરતા, દેશપ્રેમ, સચ્ચાઈના પાઠ, બાળક રાજેન્દ્રને લલિતાબાએ શીખવ્યાં. શિક્ષણ અને અધ્યાત્મની સમજ આપી. લલિતાબા ક્યારેય મંદિર ન જતાં પણ સવારે ચાર વાગ્યે ઊઠી નિત્યકર્મ પતાવી, ધ્યાન ધરતાં અને સ્વરચિત પ્રભુભજન મનમાં ને મનમાં ગણગણતાં. લલિતાબાને ભક્તિમાં લીન થઈ આંખો મીંચી ભજન ગાતાં ગાતાં અશ્રુ વહાવતાં અમે જોયાં છે. સંસ્કાર, સહજતા, એકાંતપ્રેમ અને અધ્યાત્મનાં બીજ બાળ રાજેન્દ્રમાં આમ રોપાયાં.